Forslag til Rådets direktiv om ændring af direktiv 92/117/EØF om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger (96/C 13/12) KOM(95) 491 endelig udg. - 95/0255(CNS)

(Forelagt af Kommissionen den 24. oktober 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

På baggrund af de indvundne erfaringer og den vægt, der lægges på forebyggelse og bekæmpelse af zoonoser, bør der foretages en omfattende revision af bestemmelserne i Rådets direktiv 92/117/EØF af 17. december 1992 om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger (1), ændret ved akten vedrørende Østrigs, Finlands og Sveriges tiltrædelse;

i afventning af, at denne omfattende revision af direktiv 92/117/EØF finder sted, bør det fastsættes, at der skal udarbejdes en rapport om bestemmelserne vedrørende nye regler for meddelelsessystemet i forbindelse med zoonoser, fastsættelse af metoderne til prøveudtagning og undersøgelse, iværksættelse og godkendelse af visse nationale foranstaltninger og planerne, der skal forelægges af tredjelande -

UDSTEDT FØLGENDE DIREKTIV:

Artikel 1

I direktiv 92/117/EØF foretages følgende ændringer:

1. Artikel 5, stk. 3, udgår.

2. I artikel 6, litra b), udgår »for så vidt angår salmonella inden den i artikel 17 fastsatte dato«.

3. I artikel 8 foretages følgende ændringer:

a) I stk. 1 ændres »1. oktober 1993« til »1. oktober 1997«.

b) I stk. 2 ændres »1. januar 1994« til »1. januar 1998«.

c) I stk. 3, første led, udgår »senest seks måneder efter deres forelæggelse«.

4. I artikel 10 foretages følgende ændringer:

a) I stk. 1, første afsnit, ændres »1. januar 1994« til »1. januar 1998«.

b) I stk. 1, andet afsnit, ændres »1. januar 1994« til »1. januar 1998«.

c) Stk. 1, tredje og fjerde afsnit, udgår.

d) Stk. 2 udgår.

5. I artikel 14, stk. 2, ændres »31. december 1995« til »31. december 1998«.

6. Artikel 15, andet afsnit, udgår.

7. Som artikel 15 a indsættes:

»Artikel 15 a

1. Inden den 1. oktober 1997 forelægger Kommissionen Rådet og Europa-Parlamentet en rapport om de foranstaltninger, der skal iværksættes til bekæmpelse og forebyggelse af zoonoser. Denne rapport skal navnlig vedrøre nye regler for meddelelsessystemet i forbindelse med zoonoser, bekæmpelse af salmonella i æglæggerflokke, foranstaltninger til bekæmpelse af andre zoonoser end salmonellose og bekæmpelse af salmonella i avlsflokke og i fjerkræfoderblandinger.

2. Den i stk. 1 omhandlede rapport skal være ledsaget af passende forslag vedrørende zoonoser, især i forbindelse med ændringer af dette direktiv.«

Artikel 2

1. Medlemsstaterne sætter senest den 31. december 1995 de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Når medlemsstaterne vedtager disse lov og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tredjedagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT nr. L 62 af 15. 3. 1993, s. 38.